text: 
  Overalt i den teknologisk udviklede del af verden erkender man de 
  problemer, som befolkningernes uhæmmede kopieringslyst skaber for 
  originale produktioner. Kun ikke i Det Konservative Folkeparti eller i 
  Berlingske Tidendes redaktion. Jeg anser det for dybt bedrøveligt, at 
  det borgerlige Danmark i en principiel sag som den foreliggende med 
  åndløshedens automatik stiller sig an i fronten mod de skabere, 
  udøvere og producenter af musik- og billedprogrammer, hvis ydelser 
  spiller en utrolig stor og vigtig rolle i folks hverdag.
  
  Det er svært at forstå, hvorfor de radikale og partierne til venstre 
  tilsyneladende har fået et monopol på at føre en offensiv 
  kulturpolitik. Dette giver mindelser om den træghed over for 
  nydannelser på miljøområdet, der i mange år prægede den borgerlige 
  side i folketingssalen, som først på et sent tidspunkt måtte erkende, 
  at vanetænkningen måtte erstattes af noget nyt. Måtte også Det 
  Konservative Folkeparti og Berlingske Tidendes redaktion en dag komme 
  ud af hullerne, når det drejer sig om kulturpolitikken i en 
  elektronisk verden.
  
  
  
  